Návrh
 na zabezpečenie úhrady členského príspevku Slovenskej republiky do Organizácie pre ekonomickú spoluprácu a rozvoj (OECD) v roku 2005 a v ďalších rokoch

Rok 2005 je už piatym rokom členstva Slovenskej republiky v OECD.  SR sa aj naďalej snaží v maximálnej miere využívať možnosti tohto fóra pre získavanie a výmenu skúseností s ekonomicky i politicky najdôležitejšími a najvyspelejšími krajinami sveta.

Z členstva SR v OECD vyplýva povinnosť prispievať do rozpočtu organizácie a tým sa podieľať na financovaní jej chodu.  Slovenskí odborníci sa zúčastňujú na aktivitách viac ako 160 výborov a pracovných skupín. 

Rada OECD na svojom 1075. rokovaní dňa 15.1.2004 prijala rozhodnutie k zmene metódy výpočtu príspevkovej škály časti I. rozpočtu OECD. Rozhodnutie najvyššieho orgánu organizácie zavŕšilo polročné rokovania v rámci Výkonného výboru OECD, ktorý bol poverený riešením problému (rozhodnutie Rady OECD č. 98/2003 z 20.3.2003). 

Príspevková škála sa prepočítava v OECD každý rok na základe aktuálnych údajov. Základ výpočtu tvorí priemer HDP za tri predchádzajúce roky. To znamená, že pre rok T sa použijú dostupné štatistiky pre roky T-4 až T-2. Slovensko dosiaľ platilo najmenší možný príspevok vo výške 0,1 %, čo vo finančnom vyjadrení v roku 2003  predstavovalo celkovú úhradu z rozpočtu MZV SR do rozpočtu OECD vo výške 270,230 tis. EUR (vrátane príspevku na rekonštrukciu sídla OECD vo výške 22,353 tis. EUR). 

	Rokovacia pozícia SR bola od začiatku zameraná na minimalizáciu dôsledkov zmeny metódy výpočtu príspevkov na rozpočet SR. Slovenskej republike sa v spolupráci s ďalšími krajinami podarilo dosiahnuť: 

•	aplikáciu zmeny metódy výpočtu iba na časť I. rozpočtu,
•	explicitné vylúčenie príspevkov na rekonštrukciu sídla OECD z diskusie, 
•	zavedenie zmeny až od roku 2005,
•	prechodné obdobie 1 rok (zmena bude úplne aplikovaná až v roku 2006),
•	redukciu „minimal share adjustment (MSA)“ („minimálne prispôsobenie“, čím sa chápe priblíženie výšky príspevku odhadnutým „hraničným nákladom na členstvo“) a blokovanie návrhu na jeho automatické zvýšenie po prístupe nových členov.

Hoci rozhodnutie Rady OECD neurčuje priamo presnú výšku príspevku jednotlivých členských krajín, keďže táto sa prepočítava podľa aktuálneho HDP každý rok podľa dohodnutej metódy, výsledkom je viac než jeden a pol násobné zvýšenie príspevku SR do časti I. rozpočtu OECD, z pôvodných 146 000 EUR v roku 2003 (0,1 % z celkového rozpočtu organizácie) na približne 257 000 EUR v roku 2005 (0,167 % rozpočtu organizácie). Celkový príspevok SR do časti I. rozpočtu OECD sa tak v roku 2005 zvýši o cca 108 000 EUR a od roku 2006 o ďalších cca 96 000 EUR. Simulácia zmeny škály je v prílohe uznesenia vlády SR. Ide teda len o rámcový odhad očakávaného budúceho vývoja príspevkov SR do OECD.

Prijaté riešenie vychádza z konceptu „hraničných nákladov na členstvo (marginal costs of membership) a zmenšenia rozdielu medzi týmito nákladmi a skutočným príspevkom malých a stredných krajín prostredníctvom MSA. Riešenie možno charakterizovať ako „politický konsenzus“, pretože odhad sekretariátu, že hraničné náklady na členstvo sú vo výške 1,5 % časti I. rozpočtu OECD nebol akceptovaný malými a strednými krajinami (SR bude aj po zvýšení v roku 2010 prispievať 0,23 % rozpočtu OECD). 

Slovenská republika vyjadrením súhlasu s uvedenou modifikáciou príspevkovej škály chápe tento krok ako svoj príspevok k prebiehajúcej reforme OECD a efektívnejšiemu fungovaniu OECD v  budúcnosti. V  súvislosti s  aktuálne diskutovaným rozširovaním organizácie však nie je ochotná, ani pripravená bezprostredne zvyšovať svoj príspevok. Slovensko bude v ďalších diskusiách na pôde OECD presadzovať zásadu, aby sa na financovaní prípadného rozširovania OECD podieľali proporcionálne všetky členské krajiny.

V uznesení č. 1163 z 1. decembra 2004 vláda SR zobrala na vedomie výhľad predpokladanej výšky platieb členského príspevku SR do OECD v nasledujúcich rokoch z rozpočtu Ministerstva zahraničných vecí SR a ďalších dotknutých ústredných orgánov štátnej správy SR z účelových prostriedkov určených na úhrady príspevkov SR do medzinárodných organizácií. 

Okrem vyššie spomenutých finančných záväzkov SR vo vzťahu k OECD schválila vláda SR uznesením č. 1051/2000 úhradu dobrovoľného príspevku SR do OECD vo výške 68,6 tis. EUR ročne v rokoch 2001 - 2006, ktorý je prednostne čerpaný na krytie projektov a aktivít OECD vo vzťahu k SR.

Diskusia k financovaniu OECD bude na pôde organizácie nepochybne pokračovať aj v nasledujúcom období, najmä v dôsledku tlaku na rozpočet OECD v prípade prístupu nových krajín. Je zrejmé, že náklady na nových členov budú väčšie ako ich príspevky, čo v prípade konštantného rozpočtu znamená zmenšovanie aktivít, resp. služieb pre súčasných členov. Viaceré členské krajiny zastávajú názor, že noví členovia by mali platiť náklady súvisiace s ich členstvom v organizácii (tzv. recurrent costs) odhadované sekretariátom OECD na 2,2 - 2,4 mil. EUR ročne (1,5 % rozpočtu organizácie). 

Slovenská republika v pozícii posledne prijatého člena OECD vníma problém financovania rozšírenia v  smere rešpektovania zásady proporcionálneho podielu všetkých členských krajín na financovaní nákladov v súvislosti s prípadným rozširovaním OECD o ďalšie členské štáty. Zároveň sa bude zasadzovať o rešpektovanie doterajšieho princípu „schopnosť platiť“, odvodeného od výšky HDP na obyvateľa, ako aj o solídne analýzy nákladov a úžitku potenciálneho nového člena OECD (cost-benefit analysis).